## Rješenje Ustavnog suda Republike Hrvatske broj U-VII-238 od 27

### NN 34/1997 (2.4.1997.), Rješenje Ustavnog suda Republike Hrvatske broj U-VII-238 od 27

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Nikola Filipović, Ante Jelavić Mitrović,
mr. Vojislav Kučeković, Jurica Malčić, mr. Hrvoje Momčinović, Ivan Marijan
Severinac i Mladen Žuvela, u postupku nadzora ustavnosti i zakonitosti
izbora, temeljem odredbi članka 125. al. 7. Ustava Republike Hrvatske,
članka 38. al. 1. Ustavnog zakona o Ustavnom sudu Republike Hrvatske ("Narodne
novine", br. 13/91) i članka 55. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave
("Narodne novine", br. 90/92, 69/95, 59/96 i 63/96) povodom prijedloga
Socijaldemokratske partije Hrvatske, Županijske organizacije Varaždin,
na sjednici održanoj dana 27. ožujka 1997. godine, donio je ovo

## **RJEŠENJE**

I. Poništavaju se:

1. Prihvat i objava kao pravovaljane po Hrvatskoj kršćanskoj demokratskoj
uniji predložene općinske liste kandidata za Općinsko vijeće općine Maruševec;

2. Sastavljanje i objava liste kandidata za člana Općinskog vijeća općine
Maruševec, koji se biraju u izbornoj jedinici I. općine Maruševec.

II. Općinsko izborno povjerenstvo općine Maruševec provest će ponovno
radnje navedene u t. I., sukladno odredbama Zakona o izboru članova predstavničkih
tijela jedinica lokalne samouprave i jedinica lokalne uprave i samouprave.

III. Ovo rješenje objavit će se na isti način na koji su objavljene
liste kandidata iz t. I. pod 1. i 2. ovog rješenja.

IV. Ovo rješenje objavit će se u "Narodnim novinama".

Obrazloženje

Povodom prijedloga Socijaldemokratske partije Hrvatske - Županijske
organizacije Varaždin, proveden je nadzor nad ustavnošću i zakonitošću
izbornog postupka Općinskog izbornog povjerenstva općine Maruševec, a u
odnosu na radnje navedene u t. I. ovog rješenja.

Utvrđeno je da je ista osoba predložena po Hrvatskoj kršćanskoj demokratskoj
uniji za kandidate za izbor za Općinsko vijeće općine Maruševec u izbornoj
jedinici I. te općine, kao i na listi iste stranke za istu općinu.

Općinsko izborno povjerenstvo općine Maruševec, povodom rečenog prijedloga,
prihvatilo je i objavilo listu kandidata navedenu u t. I. - 1. izreke ovog
rješenja, te sastavilo i objavilo listu kandidata iz t. I. - 2. izreke
ovog rješenja.

Prema odredbama članka 13. stavak 4. Zakona o izboru članova predstavničkih
tijela jedinica lokalne samouprave i jedinica lokalne uprave i samouprave,
kandidat za člana predstavničkog tijela jedinice lokalne samouprave, odnosno
jedinice lokalne uprave i samouprave može biti predložen samo u jednoj
izbornoj jedinici.

Budući da je isti kandidat istodobno na listi u I. izbornoj jedinici
općine Maruševec i na stranačkoj listi iz t. I. - 1. izreke ovog rješenja
za koju je izborna jedinica područje cijele općine Maruševec, to je prihvatom
i objavom liste iz točke I. - 1. izreke ovog rješenja i sastavljanjem i
objavom liste iz točke I. - 2. izreke ovog rješenja, na kojim listama je
kao kandidat navedena ista osoba, Općinsko izborno povjerenstvo općine
Maruševec povrijedilo odredbu članka 13. stavka 3. Zakona o izboru članova
predstavničkih tijela jedinica lokalne samouprave i jedinica lokalne uprave
i samouprave.

Navedena povreda može biti od utjecaja na rezultat izbora, trebalo je
stoga, a temeljem odredbi članka 40. Ustavnog zakona o Ustavnom sudu Republike
Hrvatske ("Narodne novine", br. 13/91), riješiti kao u izreci i poništiti
radnje iz točke I. izreke ovog rješenja.

U ponovljenom postupku, Općinsko izborno povjerenstvo općine Maruševec
imat će u vidu i dopis HKDU, naslovljen na Izborno povjerenstvo Varaždinske
županije, po kojem se odustaje od kandidata za izbornu jedinicu.

Dijelovi rješenja o objavi istog zasnivaju se na odredbama članaka 20.
i 40. Ustavnog zakona o Ustavnom sudu Republike Hrvatske.

Broj: U-VII-238/1997
Zagreb, 27. ožujka 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 34/1997-512